31999R0344
L 043/6
JURNALUL OFÍCIAL AL UNIUNII EUROPENE
REGULAMENTUL (CE) NR. 344/1999 AL COMISIEI
din 16 februarie 1999
de modificare a Regulamentului (CE) nr. 1439/95 de stabilire a normelor de aplicare a Regulamentului (CEE) nr. 3013/89 al Consiliului în ceea ce privește importul și exportul de produse din sectorul cărnii de oaie și de capră
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2467/98 al Consiliului din 3 noiembrie 1998 privind organizarea comună a pieței în sectorul cărnii de oaie și de capră (1), în special articolul 17 alineatul (1),
întrucât procedura de revizuire a listei autorităților emitente ale documentelor de origine trebuie simplificată astfel încât să se țină seama, la momentul oportun, de situația actualizată; întrucât, în acest sens, Comisia trebuie aibă dreptul de a revizui lista autorităților în cauză prin decizii proprii;
întrucât Australia a desemnat o nouă agenție emitentă a documentelor de origine; întrucât anexa I la Regulamentul (CE) nr. 1439/95 (2), modificat ultima dată de Regulamentul (CE) nr. 1764/98 (3), trebuie modificată în consecință; întrucât desemnarea noii agenții emitente de către Australia produce efecte de la 1 februarie 1999, documentele emise de către agenția în cauză trebuie considerate valabile de la data menționată;
întrucât măsurile prevăzute de prezentul regulament sunt în conformitate cu avizul Comitetului de gestionare a cărnii de oaie și de capră,
ADOPTĂ PREZENTUL REGULAMENT:
Articolul 1
Regulamentul (CE) nr. 1439/95 se modifică după cum urmează:
1.
La articolul 12, alineatul (2) se înlocuiește cu următorul text:
„2. Lista poate fi revizuită de către Comisie în cazul în care o agenție emitentă nu mai este recunoscută, nu își îndeplinește una dintre obligațiile ce îi revin sau este desemnată o nouă agenție emitentă.”.
2.
La anexa I, agenția „Department of Primary Industries and Energy” se înlocuiește cu agenția „Department of Agriculture, Fisheries and Forestry”.
Articolul 2
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Se aplică de la 1 februarie 1999.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 februarie 1999.